title: 2007/825/ES: Rozhodnutie Rady z 8. novembra 2007 o uzavretí Dohody medzi Európskym spoločenstvom a Srbskou republikou o uľahčení udeľovania víz

text:
               19.12.2007

               SK

               Úradný vestník Európskej únie

               L 334/136

         ROZHODNUTIE RADY
   z 8. novembra 2007
   o uzavretí Dohody medzi Európskym spoločenstvom a Srbskou republikou o uľahčení udeľovania víz
   (2007/825/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 62 ods. 2 písm. b) body i) a ii) v spojení s jej článkom 300 ods. 2 prvým pododsekom prvou vetou a článkom 300 ods. 3 prvým pododsekom,
   so zreteľom na návrh Komisie,
   so zreteľom na stanovisko Európskeho parlamentu (1),
   keďže:

               (1)

               Komisia v mene Európskeho spoločenstva rokovala so Srbskou republikou o dohode o uľahčení udeľovania víz.

               (2)

               Dohoda bola v mene Európskeho spoločenstva podpísaná 18. septembra 2007 s výhradou jej možného neskoršieho uzatvorenia v súlade s rozhodnutím Rady prijatým 18. septembra 2007.

               (3)

               Dohoda by sa mala schváliť.

               (4)

               Na základe dohody sa zriaďuje spoločný výbor pre správu dohody, ktorý môže prijať svoj rokovací poriadok. Na prijatie pozície Spoločenstva v tejto otázke by sa mal stanoviť zjednodušený postup.

               (5)

               V súlade s Protokolom o postavení Spojeného kráľovstva a Írska a Protokolom, ktorým sa začleňuje schengenské acquis do rámca Európskej únie, ktoré sú pripojené k Zmluve o Európskej únii a k Zmluve o založení Európskeho spoločenstva sa Spojené kráľovstvo a Írsko nezúčastňujú na prijatí tohto rozhodnutia, a nie sú ním viazané ani nepodliehajú jeho uplatňovaniu.

               (6)

               V súlade s Protokolom o postavení Dánska, ktorý je pripojený k Zmluve o Európskej únii a Zmluve o založení Európskeho spoločenstva, sa Dánsko nezúčastňuje na prijatí tohto rozhodnutia, a nie je ním viazané ani nepodlieha jeho uplatňovaniu,

         ROZHODLA TAKTO:
   Článok 1
   Dohoda medzi Európskym spoločenstvom a Srbskou republikou o uľahčení udeľovania víz sa týmto schvaľuje v mene Spoločenstva.
   Text dohody je pripojený k tomuto rozhodnutiu.
   Článok 2
   Predseda Rady vykoná oznámenie ustanovené v článku 14 ods. 1 dohody (2).
   Článok 3
   Komisia za pomoci odborníkov z členských štátov zastupuje Spoločenstvo v spoločnom výbore odborníkov zriadenom podľa článku 12 dohody.
   Článok 4
   Pozíciu Spoločenstva v rámci spoločného výboru odborníkov v otázke prijatia jeho rokovacieho poriadku podľa článku 12 ods. 4 dohody prijme Komisia po porade s osobitným výborom vymenovaným Radou.
   Článok 5
   Toto rozhodnutie sa uverejní v Úradnom vestníku Európskej únie.

      V Bruseli 8. novembra 2007

            Za Radu

            predseda

         R. PEREIRA

      (1)  Stanovisko z 24. októbra 2007 (zatiaľ neuverejnené v úradnom vestníku).

      (2)  Generálny sekretariát Rady uverejní v Úradnom vestníku Európskej únie dátum nadobudnutia platnosti dohody.
   DOHODA
   medzi Európskym spoločenstvom a Srbskou republikou o uľahčení udeľovania víz
   EURÓPSKE SPOLOČENSTVO, ďalej len „Spoločenstvo“,
   a
   SRBSKÁ REPUBLIKA,
   ďalej len „zmluvné strany“,
   SO ZRETEľOM na európsku perspektívu Srbskej republiky, začatie rokovaní o Dohode o stabilizácii a pridružení (DSP) medzi Európskym spoločenstvom/členskými štátmi EÚ a Srbskou republikou a na európske partnerstvo, ktoré Rada prijala v januári 2006;
   OPÄTOVNE POTVRDZUJÚC úmysel úzko spolupracovať v rámci budúcich štruktúr DSP s cieľom liberalizovať vízový režim medzi Srbskou republikou a Európskou úniou v súlade so závermi summitu EÚ – západný Balkán, ktorý sa konal v Solúne 21. júna 2003;
   ŽELAJÚC SI, ako prvý konkrétny krok na ceste k bezvízovému režimu cestovania, rozvíjať medziľudské vzťahy ako dôležitú podmienku trvalého rozvoja hospodárskych, humanitárnych, kultúrnych, vedeckých a iných väzieb zjednodušením vydávania víz občanom Srbskej republiky;
   MAJÚC NA PAMÄTI, že všetci občania EÚ sú oslobodení od vízovej povinnosti pri cestách do Srbskej republiky, ktorých dĺžka nepresahuje 90 dní, alebo pri tranzite cez územie Srbskej republiky;
   UZNÁVAJÚC, že ak by Srbská republika opätovne zaviedla pre občanov EÚ vízovú povinnosť, uplatňovali by sa automaticky na základe reciprocity na občanov EÚ rovnaké uľahčenia, ktoré sú v súlade s touto dohodou priznané občanom Srbskej republiky;
   UZNÁVAJÚC, že uľahčenie udeľovania víz by nemalo viesť k nelegálnej migrácii, a venujúc osobitnú pozornosť bezpečnosti a readmisii;
   BERÚC DO ÚVAHY Protokol o postavení Spojeného kráľovstva a Írska a Protokol, ktorým sa začleňuje schengenské acquis do rámca Európskej únie, ktorý sú pripojené k Zmluve o Európskej únii a Zmluve o založení Európskeho spoločenstva a potvrdzujúc, že ustanovenia tejto dohody sa nevzťahujú na Spojené kráľovstvo ani na Írsko;
   BERÚC DO ÚVAHY Protokol o postavení Dánska, ktorý je pripojený k Zmluve o Európskej únii a Zmluve o založení Európskeho spoločenstva a potvrdzujúc, že ustanovenia tejto dohody sa nevzťahujú na Dánske kráľovstvo,
   SA DOHODLI TAKTO:
   Článok 1
   Účel a rozsah uplatňovania
   1.   Účelom tejto dohody je uľahčenie udeľovania víz pre občanov Srbskej republiky na pobyt, ktorého plánovaná dĺžka za obdobie 180 dní nepresiahne 90 dní.
   2.   Ak by Srbská republika opätovne zaviedla pre občanov EÚ alebo určité kategórie občanov EÚ vízovú povinnosť, uplatňovali by sa automaticky na základe reciprocity na príslušných občanov EÚ rovnaké uľahčenia, ktoré sú v súlade s touto dohodou priznané občanom Srbskej republiky.
   Článok 2
   Všeobecné ustanovenie
   1.   Uľahčený postup pri udeľovaní víz ustanovený v tejto dohode platí pre občanov Srbskej republiky len v tom prípade, ak nie sú oslobodení od vízovej povinnosti podľa právnych predpisov Spoločenstva alebo členských štátov alebo podľa tejto dohody či iných medzinárodných dohôd.
   2.   Na otázky, ktoré nie sú upravené v ustanoveniach tejto dohody, napríklad zamietnutie udelenia víza, uznávanie cestovných dokladov, preukazovanie primeraných prostriedkov na pokrytie životných nákladov, odmietnutie vstupu alebo opatrenia súvisiace s vyhostením, sa vzťahujú vnútroštátne právne predpisy Srbskej republiky alebo členských štátov alebo právne predpisy Spoločenstva.
   Článok 3
   Vymedzenie pojmov
   Na účely tejto dohody:

               a)

               „členský štát“ je ktorýkoľvek členský štát Európskej únie, okrem Dánskeho kráľovstva, Írskej republiky a Spojeného kráľovstva;

               b)

               „občan Európskej únie“ je štátny príslušník členského štátu, ako je vymedzený pod písmenom a);

               c)

               „občan Srbskej republiky“ je každá osoba, ktorá má štátnu príslušnosť Srbskej republiky v súlade s jej vnútroštátnymi právnymi predpismi;

               d)

               „vízum“ je oprávnenie vydané členským štátom alebo rozhodnutie prijaté týmto štátom, ktoré sa vyžaduje na:

                           —

                           vstup na účely pobytu v tomto členskom štáte alebo vo viacerých členských štátoch, ktorého plánovaná celková dĺžka nepresahuje 90 dní,

                           —

                           vstup na účely tranzitu cez územie tohto členského štátu alebo viacerých členských štátov.

               e)

               „osoba oprávnene sa zdržiavajúca na území“ je občan Srbskej republiky, ktorý má oprávnenie alebo povolenie na základe právnych predpisov Spoločenstva alebo vnútroštátnych právnych predpisov na pobyt na území členského štátu v trvaní viac ako 90 dní.

         Článok 4
   Písomné doklady potvrdzujúce účel cesty
   1.   Na preukázanie účelu cesty na územie druhej zmluvnej strany sú pre uvedené kategórie občanov Srbskej republiky postačujúce tieto doklady:

               a)

               pre členov oficiálnych delegácií, ktorí sa na základe oficiálneho pozvania adresovaného Srbskej republike zúčastňujú stretnutí, konzultácií, rokovaní alebo výmenných programov, ako aj podujatí organizovaných medzivládnymi organizáciami na území členských štátov:

                           —

                           list vyhotovený orgánom Srbskej republiky potvrdzujúci skutočnosť, že žiadateľ je členom jej delegácie, ktorá cestuje na územie druhej zmluvnej strany s cieľom zúčastniť sa na uvedených podujatiach, s priloženou kópiou oficiálnej pozvánky;

               b)

               pre podnikateľov a zástupcov obchodných organizácií:

                           —

                           písomná žiadosť hostiteľskej právnickej osoby alebo spoločnosti, organizácie, úradu alebo pobočky takejto právnickej osoby alebo spoločnosti, štátnych alebo miestnych orgánov členských štátov alebo organizačných výborov obchodných a priemyselných výstav, konferencií a sympózií organizovaných na území členských štátov, potvrdená Obchodnou komorou Srbskej republiky;

               c)

               pre vodičov vozidiel registrovaných v Srbskej republike, ktorí poskytujú služby v oblasti medzinárodnej nákladnej a osobnej dopravy na územie členských štátov:

                           —

                           písomná žiadosť národnej spoločnosti alebo združenia dopravcov Srbskej republiky poskytujúcich služby v oblasti medzinárodnej cestnej dopravy s uvedením účelu, trvania a frekvencie ciest;

               d)

               pre členov vlakových posádok, posádok chladiarenských vozňov a posádok lokomotív v medzinárodných vlakoch, ktorí cestujú na územie členských štátov:

                           —

                           písomná žiadosť príslušnej železničnej spoločnosti Srbskej republiky s uvedením účelu, trvania a frekvencie ciest;

               e)

               pre novinárov:

                           —

                           osvedčenie alebo iný doklad vydaný profesijnou organizáciou, ktorý preukazuje, že príslušná osoba je kvalifikovaný novinár, a doklad vydaný jej/jeho zamestnávateľom, ktorý potvrdzuje, že účelom cesty je výkon novinárskej práce;

               f)

               pre účastníkov vedeckých, kultúrnych a umeleckých aktivít vrátane univerzitných a iných výmenných programov:

                           —

                           písomná žiadosť hostiteľskej organizácie o účasť na týchto aktivitách;

               g)

               pre žiakov, študentov, študentov postgraduálneho štúdia a sprevádzajúcich učiteľov, ktorí cestujú na účely štúdia alebo odbornej prípravy vrátane ciest v rámci výmenných programov a iných školských aktivít:

                           —

                           písomná žiadosť alebo potvrdenie o zápise od hostiteľskej univerzity, fakulty či školy alebo študentský preukaz, prípadne potvrdenie o zapísaných predmetoch;

               h)

               pre účastníkov medzinárodných športových podujatí a ich odborný sprievod:

                           —

                           písomná žiadosť hostiteľskej organizácie: príslušných orgánov, národných športových federácií a národných olympijských výborov členských štátov;

               i)

               pre účastníkov oficiálnych výmenných programov organizovaných partnerskými obcami a mestami:

                           —

                           písomná žiadosť príslušného predstaviteľa správy/starostu týchto obcí a miest;

               j)

               pre blízkych príbuzných – manželských partnerov, deti (vrátane osvojených), rodičov (vrátane opatrovníkov), starých rodičov a vnúčatá, ktorí navštevujú občanov Srbskej republiky s legálnym pobytom na území členského štátu:

                           —

                           písomná žiadosť hostiteľskej osoby;

               k)

               pre návštevníkov vojenských a občianskych cintorínov:

                           —

                           úradný doklad potvrdzujúci existenciu a udržiavanie hrobu, ako aj rodinný alebo iný vzťah medzi žiadateľom a pochovaným;

               l)

               pre osoby zúčastňujúce sa na pohrebných obradoch:

                           —

                           úradný doklad potvrdzujúci úmrtie, ako aj rodinný alebo iný vzťah medzi žiadateľom a zosnulým;

               m)

               pre osoby cestujúce zo zdravotných dôvodov a osoby, ktoré ich musia sprevádzať:

                           —

                           úradný doklad zdravotného zariadenia potvrdzujúci nevyhnutnosť lekárskeho ošetrenia v tomto zariadení a potrebu sprievodu a doklad o dostatočných finančných prostriedkoch na úhradu tohto lekárskeho ošetrenia;

               n)

               pre zástupcov občianskej spoločnosti, ktorí cestujú na účely odbornej prípravy, na semináre, konferencie, a to aj v rámci výmenných programov:

                           —

                           písomná žiadosť hostiteľskej organizácie, potvrdenie toho, že osoba zastupuje organizáciu občianskej spoločnosti a osvedčenie o založení takejto organizácie z príslušného registra vystavené štátnym orgánom v súlade s vnútroštátnymi právnymi predpismi;

               o)

               pre predstaviteľov náboženských obcí v Srbskej republike:

                           —

                           písomná žiadosť náboženskej obce registrovanej v Srbskej republike s uvedením účelu, trvania a frekvencie ciest;

               p)

               pre príslušníkov slobodných povolaní, ktorí sa zúčastňujú medzinárodných výstav, konferencií, sympózií, seminárov alebo iných podobných podujatí organizovaných na území členských štátov:

                           —

                           písomná žiadosť hostiteľskej organizácie potvrdzujúca, že sa príslušná osoba zúčastňuje podujatia;

               q)

               pre osoby cestujúce na turistické účely:

                           —

                           osvedčenie alebo poukaz cestovnej kancelárie alebo organizátora zájazdov akreditovaných členskými štátmi v rámci miestnej konzulárnej spolupráce, ktoré potvrdzujú rezerváciu organizovaného zájazdu.

         2.   Písomná žiadosť podľa odseku 1 tohto článku obsahuje tieto údaje:

               a)

               v prípade pozvanej osoby: meno a priezvisko, dátum narodenia, pohlavie, občianstvo, číslo dokladu totožnosti, čas a účel cesty, počet vstupov a podľa potreby mená manželského partnera a detí cestujúcich spolu s pozvanou osobou;

               b)

               v prípade pozývajúcej osoby: meno, priezvisko a adresa alebo

               c)

               v prípade pozývajúcej právnickej osoby, spoločnosti alebo organizácie: úplný názov a adresa a

                           —

                           ak pozvanie vydala organizácia, meno a funkcia osoby, ktorá pozvanie podpísala,

                           —

                           registračné číslo, ktoré sa vyžaduje podľa právnych predpisov príslušného členského štátu, ak je pozývajúcou osobou právnická osoba alebo spoločnosť, prípadne zastúpenie alebo pobočka takejto právnickej osoby alebo spoločnosti so sídlom na území príslušného členského štátu.

         3.   Pre kategórie osôb uvedené v odseku 1 tohto článku sa všetky kategórie víz vydávajú zjednodušeným postupom bez toho, aby sa vyžadovalo ďalšie odôvodnenie, pozvanie alebo potvrdenie týkajúce sa účelu cesty podľa právnych predpisov členských štátov.
   Článok 5
   Udeľovanie víz na viac vstupov
   1.   Diplomatické misie a konzulárne úrady členských štátov udeľujú víza na viac vstupov s platnosťou až päť rokov pre tieto kategórie osôb:

               a)

               členom národných a regionálnych vlád a parlamentov, ústavných a najvyšších kasačných súdov, ak nie sú oslobodení od vízovej povinnosti podľa tejto dohody, počas výkonu ich funkcie, s platnosťou víza obmedzenou na ich funkčné obdobie, ak je kratšie ako päť rokov;

               b)

               stálym členom oficiálnych delegácií, ktorí sa na základe oficiálneho pozvania adresovaného Srbskej republike pravidelne zúčastňujú stretnutí, konzultácií, rokovaní alebo výmenných programov, ako aj podujatí organizovaných medzivládnymi organizáciami na území členských štátov;

               c)

               manželským partnerom a deťom (vrátane osvojených), mladším ako 21 rokov alebo závislým, a rodičom, ktorí navštevujú občanov Srbskej republiky oprávnene sa zdržiavajúcich na území členských štátov, s platnosťou víza obmedzenou na dobu platnosti ich povolenia na pobyt.

         2.   Diplomatické misie a konzulárne úrady členských štátov udeľujú víza na viac vstupov s platnosťou až jeden rok nasledujúcim kategóriám osôb za predpokladu, že počas predchádzajúceho roka im bolo udelené aspoň jedno vízum, ktoré využili v súlade s právnymi predpismi o vstupe a pobyte navštevovaného štátu, a že odôvodnene žiadajú o udelenie víz na viac vstupov:

               a)

               členom oficiálnych delegácií, ktorí sa na základe oficiálneho pozvania adresovaného Srbskej republike pravidelne zúčastňujú stretnutí, konzultácií, rokovaní alebo výmenných programov, ako aj podujatí organizovaných medzivládnymi organizáciami na území členských štátov;

               b)

               podnikateľom a zástupcom obchodných organizácií, ktorí pravidelne cestujú do členských štátov;

               c)

               vodičom vozidiel registrovaných v Srbskej republike poskytujúcim služby v oblasti medzinárodnej nákladnej a osobnej dopravy na územie členských štátov;

               d)

               členom vlakových posádok, posádok chladiarenských vozňov a posádok lokomotív v medzinárodných vlakoch, ktorí cestujú na územia členských štátov;

               e)

               novinárom;

               f)

               účastníkom vedeckých, kultúrnych a umeleckých aktivít vrátane univerzitných a iných výmenných programov, ktorí pravidelne cestujú do členských štátov;

               g)

               študentom a študentom postgraduálneho štúdia, ktorí pravidelne cestujú na účely štúdia alebo odbornej prípravy, a to aj v rámci výmenných programov;

               h)

               účastníkom medzinárodných športových podujatí a ich odbornému sprievodu;

               i)

               účastníkom oficiálnych výmenných programov organizovaných partnerskými obcami a mestami;

               j)

               osobám, ktoré musia pravidelne cestovať zo zdravotných dôvodov, a osobám, ktoré ich musia sprevádzať;

               k)

               zástupcom organizácií občianskej spoločnosti, ktorí pravidelne cestujú do členských štátov na vzdelávacie školenia, semináre, konferencie, a to aj v rámci výmenných programov;

               l)

               predstaviteľom náboženských obcí registrovaných v Srbskej republike, ktorí pravidelne cestujú do členských štátov;

               m)

               príslušníkom slobodných povolaní, ktorí sa zúčastňujú medzinárodných výstav, konferencií, sympózií, seminárov alebo iných podobných podujatí a ktorí pravidelne cestujú do členských štátov.

         3.   Diplomatické misie a konzulárne úrady členských štátov vydávajú viacnásobné víza platné najmenej dva roky a najviac päť rokov kategóriám osôb uvedeným v odseku 2 tohto článku za predpokladu, že počas predchádzajúcich dvoch rokov využili jednoročné viacnásobné víza v súlade s právnymi predpismi navštevovaného štátu o vstupe a pobyte a že dôvody žiadosti o viacnásobné víza stále trvajú.
   4.   Celková dĺžka pobytu osôb uvedených v odsekoch 1 až 3 tohto článku na území členských štátov nepresiahne 90 dní počas obdobia 180 dní.
   Článok 6
   Poplatky za spracovanie žiadostí o víza
   1.   Poplatok za spracovanie žiadosti o vízum pre občanov Srbskej republiky je 35 EUR.
   Výška tohto poplatku sa môže prehodnotiť v súlade s postupom stanoveným v článku 14 ods. 4.
   Ak by Srbská republika opätovne zaviedla vízovú povinnosť pre občanov EÚ, poplatok za udelenie víza účtovaný Srbskou republikou nepresiahne 35 EUR alebo ako dohodnutá suma, ak dôjde k prehodnoteniu poplatku v súlade s postupom stanoveným v článku 14 ods. 4.
   2.   Od poplatkov za spracovanie žiadosti o vízum sú oslobodené tieto kategórie osôb:

               a)

               členovia oficiálnych delegácií, ktorí sa na základe oficiálneho pozvania adresovaného Srbskej republike zúčastňujú stretnutí, konzultácií, rokovaní alebo výmenných programov, ako aj podujatí organizovaných medzivládnymi organizáciami na území členských štátov;

               b)

               členovia národných a regionálnych vlád a parlamentov, ústavných a najvyšších kasačných súdov, ak nie sú oslobodení od vízovej povinnosti podľa tejto dohody;

               c)

               účastníci vedeckých, kultúrnych a umeleckých aktivít vrátane univerzitných a iných výmenných programov;

               d)

               žiaci, študenti, študenti postgraduálneho štúdia a ich sprevádzajúci učitelia, ktorí cestujú na účely štúdia alebo odbornej prípravy, a to aj v rámci výmenných programov, či iných školských aktivít;

               e)

               účastníci medzinárodných športových podujatí a ich odborný sprievod;

               f)

               účastníci oficiálnych výmenných programov organizovaných partnerskými obcami a mestami;

               g)

               zdravotne postihnuté osoby a v prípade potreby osoba, ktorá ich sprevádza;

               h)

               zástupcovia organizácií občianskej spoločnosti, ktorí cestujú s cieľom zúčastniť sa na stretnutiach, seminároch, výmenných programoch alebo vzdelávacích kurzoch;

               i)

               osoby, ktoré predložili doklady preukazujúce nevyhnutnosť ich cesty z humanitárnych dôvodov, vrátane bezodkladného lekárskeho ošetrenia, a ich sprievod alebo osoby, ktoré cestujú na pohreb blízkeho príbuzného alebo návštevu vážne chorého blízkeho príbuzného;

               j)

               novinári;

               k)

               vodiči vozidiel registrovaných v Srbskej republike poskytujúci služby v oblasti medzinárodnej nákladnej a osobnej dopravy na územie členských štátov;

               l)

               členovia vlakových posádok, posádok chladiarenských vozňov a posádok lokomotív v medzinárodných vlakoch, ktorí cestujú na územie členských štátov;

               m)

               blízki príbuzní – manželskí partneri, deti (vrátane osvojených detí), rodičia (vrátane opatrovníkov), starí rodičia a vnúčatá, ktorí navštevujú občanov Srbskej republiky oprávnene sa zdržiavajúcich na území členských štátov;

               n)

               predstavitelia náboženských obcí registrovaných v Srbskej republike, ktorí pravidelne cestujú do členských štátov;

               o)

               príslušníci slobodných povolaní, ktorí sa zúčastňujú medzinárodných výstav, konferencií, sympózií, seminárov alebo iných podobných podujatí organizovaných na území členských štátov;

               p)

               dôchodcovia;

               q)

               deti do veku 6 rokov;

         3.   Odchylne od ustanovení odseku 1 môžu Bulharsko a Rumunsko, ktoré sú viazané schengenským acquis, ale ešte nevydávajú schengenské víza, zrušiť poplatky za spracovanie žiadostí o krátkodobé víza pre občanov Srbskej republiky až do dňa, ktorý sa stanoví rozhodnutím Rady o plnej implementácií schengenského acquis v oblasti vízovej politiky týmito dvomi štátmi.
   Článok 7
   Lehota na spracovanie žiadostí o víza
   1.   Diplomatické misie a konzulárne úrady členských štátov rozhodnú o žiadosti o udelenie víza do 10 kalendárnych dní odo dňa prijatia žiadosti a dokladov potrebných na udelenie víza.
   2.   Lehotu na prijatie rozhodnutia o žiadosti o vízum možno v individuálnych prípadoch predĺžiť až na 30 kalendárnych dní, najmä ak je potrebné ďalšie preskúmanie žiadosti.
   3.   Lehotu na prijatie rozhodnutia o žiadosti o vízum možno v naliehavých prípadoch skrátiť na tri pracovné dni alebo menej.
   Článok 8
   Odchod v prípade straty alebo odcudzenia dokladov
   Občania Európskej únie a Srbskej republiky, ktorí stratili doklady totožnosti alebo ktorým boli počas pobytu na území Srbskej republiky alebo členských štátov tieto doklady odcudzené, môžu opustiť toto územie bez víza alebo iného povolenia na základe platných dokladov totožnosti oprávňujúcich na prekročenie hraníc a vydaných diplomatickou misiou alebo konzulárnym úradom členských štátov alebo Srbskej republiky.
   Článok 9
   Predĺženie platnosti víza v prípade mimoriadnych okolností
   Občanom Srbskej republiky, ktorí nemôžu opustiť územie členských štátov v lehote stanovenej v ich vízach z dôvodu vyššej moci, sa platnosť víz bezplatne predĺži v súlade s právnymi predpismi platnými v hostiteľskom štáte o dobu, ktorá je potrebná na ich návrat do štátu trvalého pobytu.
   Článok 10
   Diplomatické pasy
   1.   Občania Srbskej republiky, ktorí sú držiteľmi platných diplomatických pasov, môžu vstúpiť na územie členských štátov, opustiť ho alebo prejsť týmto územím bez víz.
   2.   Osoby uvedené v odseku 1 tohto článku sa môžu zdržiavať na území členských štátov najviac 90 dní počas obdobia 180 dní.
   Článok 11
   Územná platnosť víz
   S výhradou vnútroštátnych pravidiel a predpisov týkajúcich sa národnej bezpečnosti členských štátov a s výhradou pravidiel EÚ týkajúcich sa víz s obmedzenou územnou platnosťou majú občania Srbskej republiky právo cestovať po území členských štátov za rovnakých podmienok ako občania Európskej únie.
   Článok 12
   Spoločný výbor pre správu dohody
   1.   Zmluvné strany vytvoria spoločný výbor odborníkov (ďalej len „výbor“) zložený zo zástupcov Európskeho spoločenstva a Srbskej republiky. Spoločenstvo zastupuje Komisia Európskych Spoločenstiev, ktorej pomáhajú odborníci z členských štátov.
   2.   Výbor plní najmä tieto úlohy:

               a)

               monitoruje vykonávanie tejto dohody;

               b)

               navrhuje zmeny a doplnenia tejto dohody alebo dodatky k nej;

               c)

               urovnáva spory vyplývajúce z výkladu alebo uplatňovania ustanovení tejto dohody.

         3.   Výbor zasadá v prípade potreby na žiadosť jednej zo zmluvných strán, najmenej však raz za rok.
   4.   Výbor prijme svoj rokovací poriadok.
   Článok 13
   Vzťah tejto dohody k dvojstranným dohodám medzi členskými štátmi a Srbskou republikou
   1.   Táto dohoda má odo dňa nadobudnutia platnosti prednosť pred ustanoveniami dvojstranných alebo mnohostranných dohôd alebo dojednaní uzavretých medzi jednotlivými členskými štátmi a Srbskou republikou, pokiaľ ustanovenia týchto dohôd alebo dojednaní upravujú otázky, ktoré sú predmetom úpravy v tejto dohode.
   2.   Ustanovenia dvojstranných dohôd alebo dojednaní medzi jednotlivými členskými štátmi a Srbskou republikou podpísaných pred 1. januárom 2007, ktorými sa ustanovuje oslobodenie držiteľov služobných pasov od vízovej povinnosti, sa naďalej uplatňujú počas obdobia piatich rokov od nadobudnutia platnosti tejto dohody bez toho, aby bolo dotknuté právo príslušných členských štátov alebo Srbskej republiky tieto dvojstranné dohody v uvedenej lehote piatich rokov vypovedať alebo pozastaviť ich uplatňovanie.
   Článok 14
   Záverečné ustanovenia
   1.   Zmluvné strany ratifikujú alebo schvália túto dohodu v súlade so svojimi príslušnými postupmi. Dohoda nadobúda platnosť prvým dňom druhého mesiaca nasledujúceho po dni, keď si zmluvné strany navzájom oznámia ukončenie týchto postupov.
   2.   Odchylne od ustanovení odseku 1 tohto článku nadobudne táto dohoda platnosť až v deň nadobudnutia platnosti dohody medzi Európskym spoločenstvom a Srbskou republikou o readmisii osôb, ak tento deň nastane po dni stanovenom podľa odseku 1 tohto článku.
   3.   Táto dohoda sa uzaviera na dobu neurčitú. Možno ju vypovedať v súlade s odsekom 6 tohto článku.
   4.   Túto dohodu je možné zmeniť a doplniť písomnou dohodou zmluvných strán. Zmeny a doplnenia nadobudnú účinnosť po tom, ako si zmluvné strany navzájom oznámia ukončenie svojich vnútorných postupov nevyhnutných na tento účel.
   5.   Každá zo zmluvných strán môže úplne alebo sčasti pozastaviť uplatňovanie tejto dohody z dôvodu ochrany verejného poriadku, národnej bezpečnosti alebo verejného zdravia. Rozhodnutie o pozastavení uplatňovania dohody sa oznámi druhej zmluvnej strane najneskôr 48 hodín pred nadobudnutím jeho platnosti. Zmluvná strana, ktorá pozastavila uplatňovanie tejto dohody, bezodkladne informuje druhú zmluvnú stranu o tom, že dôvody na pozastavenie pominuli.
   6.   Každá zo zmluvných strán môže vypovedať túto dohodu na základe písomného oznámenia adresovaného druhej zmluvnej strane. Platnosť tejto dohody skončí po uplynutí 90 dní odo dňa tohto oznámenia.

      V Bruseli osemnásteho septembra dvetisíc sedem v dvoch vyhotoveniach v každom z úradných jazykov zmluvných strán, pričom všetky texty sú rovnako autentické.

         За Европейската общност
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunitá Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen
         За Европску зајелницу

         За Република Сърбия
         Por la República de Serbia
         Za Republiku Srbsko
         For Republikken Serbien
         Für die Republik Serbien
         Serbia Vabariigi nimel
         Για τη Δημοκρατία της Σερβίας
         For the Republic of Serbia
         Pour la République de Serbie
         Per la Repubblica di Serbia
         Serbijas Republikas vārdā
         Serbijos Respublikos vardu
         A Szerb Köztársaság részéről
         Għar-Repubblika tas-Serbja
         Voor de Republiek Servië
         W imieniu Republiki Serbii
         Pela República da Sérvia
         Pentru Republica Serbia
         Za Srbskú republiku
         Za Republiko Srbijo
         Serbian tasavallan puolesta
         För Republiken Serbien
         За Република Србиjу

   PRÍLOHA
   PROTOKOL K DOHODE O ČLENSKÝCH ŠTÁTOCH, KTORÉ NEUPLATŇUJÚ SCHENGENSKÉ ACQUIS V PLNOM ROZSAHU
   Členské štáty, ktoré sú viazané schengenským acquis, ale ešte neudeľujú schengenské víza, pričom čakajú na príslušné rozhodnutie Rady v tomto smere, udeľujú vnútroštátne víza, ktorých platnosť je obmedzená na ich vlastné územie.
   Tieto členské štáty môžu jednostranne uznať schengenské víza a povolenia na pobyt na účely tranzitu cez ich územie v súlade s rozhodnutím Európskeho parlamentu a Rady č. 895/2006/ES zo 14. júna 2006.
   Keďže sa rozhodnutie Európskeho parlamentu a Rady č. 895/2006/ES zo 14. júna 2006 nevzťahuje na Rumunsko a Bulharsko, Európska komisia navrhne podobné ustanovenia, aby tieto krajiny mohli jednostranne uznávať schengenské víza a povolenia na pobyt a iné podobné doklady vydané inými členskými štátmi, ktoré ešte nie sú v plnom rozsahu integrované do schengenského priestoru, na účely tranzitu cez ich územie.
   SPOLOČNÉ VYHLÁSENIE TÝKAJÚCE SA DÁNSKA
   Zmluvné strany berú na vedomie, že táto dohoda sa nevzťahuje na postupy pri udeľovaní víz diplomatickými misiami a konzulárnymi úradmi Dánskeho kráľovstva.
   Za týchto okolností je žiaduce, aby orgány Dánska a Srbskej republiky bezodkladne uzavreli dvojstrannú dohodu o uľahčení udeľovania krátkodobých víz za podobných podmienok, ako boli dohodnuté v tejto dohode medzi Európskym spoločenstvom a Srbskou republikou.
   SPOLOČNÉ VYHLÁSENIE TÝKAJÚCE SA SPOJENÉHO KRÁĽOVSTVA A ÍRSKA
   Zmluvné strany berú na vedomie, že táto dohoda sa nevzťahuje na územie Spojeného kráľovstva a Írska.
   Za týchto okolností je žiaduce, aby orgány Spojeného kráľovstva, Írska a Srbskej republiky uzavreli dvojstranné dohody o uľahčení udeľovania víz.
   SPOLOČNÉ VYHLÁSENIE TÝKAJÚCE SA ISLANDU A NÓRSKA
   Zmluvné strany berú na vedomie úzky vzťah medzi Európskym spoločenstvom a Islandom a Nórskom, najmä na základe dohody z 18. mája 1999 o pridružení týchto krajín k vykonávaniu, uplatňovaniu a rozvoju schengenského acquis.
   Za týchto okolností je žiaduce, aby orgány Nórska, Islandu a Srbskej republiky bezodkladne uzavreli dvojstranné dohody o uľahčení udeľovania krátkodobých víz za podobných podmienok, ako boli dohodnuté v tejto dohode medzi Európskym spoločenstvom a Srbskou republikou.
   SPOLOČNÉ VYHLÁSENIE TÝKAJÚCE SA ŠVAJČIARSKEJ KONFEDERÁCIE A LICHTENŠTAJNSKA
   (v prípade potreby)
   Ak dohoda medzi EÚ, ES a Švajčiarskou konfederáciou o pridružení Švajčiarskej konfederácie k vykonávaniu, uplatňovaniu a rozvoju schengenského acquis a protokoly k tejto dohode týkajúce sa Lichtenštajnska nadobudnú platnosť pred ukončením rokovaní so Srbskou republikou, prijme sa podobné vyhlásenie aj vo vzťahu k Švajčiarsku a Lichtenštajnsku.
   VYHLÁSENIE EURÓPSKEHO SPOLOČENSTVA O PRESKÚMANÍ VÍZOVEJ POVINNOSTI PRE DRŽITEĽOV SLUŽOBNÝCH PASOV
   Keďže sa oslobodenie držiteľov služobných pasov od vízovej povinnosti, ustanovené v dvojstranných dohodách alebo dojednaniach medzi jednotlivými členskými štátmi a Srbskou republikou podpísaných pred 1. januárom 2007, naďalej uplatňuje iba počas piatich rokov od nadobudnutia platnosti tejto dohody bez toho, aby bolo dotknuté právo príslušných členských štátov alebo Srbskej republiky tieto dvojstranné dohody v uvedenej lehote 5 rokov vypovedať alebo pozastaviť ich uplatňovanie, Európske spoločenstvo prehodnotí postavenie držiteľov služobných pasov najneskôr štyri roky po nadobudnutí platnosti tejto dohody s cieľom prípadnej zmeny a doplnenia dohody na tento účel v súlade s postupom stanoveným v článku 14 ods. 4
   VYHLÁSENIE EURÓPSKEHO SPOLOČENSTVA TÝKAJÚCE SA PRÍSTUPU ŽIADATEĽOV O VÍZA K INFORMÁCIÁM A HARMONIZÁCIE INFORMÁCIÍ O POSTUPOCH PRI UDEĽOVANÍ KRÁTKODOBÝCH VÍZ A O DOKLADOCH, KTORÉ SA PREDKLADAJÚ SPOLU SO ŽIADOSŤOU O KRÁTKODOBÉ VÍZA
   Uznávajúc dôležitosť transparentnosti pre žiadateľov o víza, Európske spoločenstvo pripomína, že v návrhu právneho predpisu o prepracovaní Spoločných konzulárnych pokynov týkajúcich sa víz pre diplomatické misie a konzulárne úrady, ktorý Európska komisia prijala 19. júla 2006 a v súčasnosti sa prerokúva v Európskom parlamente a Rade, sa rieši otázka podmienok prístupu žiadateľov o víza k diplomatickým misiám a konzulárnym úradom členských štátov.
   Pokiaľ ide o informácie, ktoré sa majú poskytnúť žiadateľom o víza, Európske spoločenstvo zastáva názor, že by sa mali prijať primerané opatrenia:
   Vo všeobecnosti by sa pre žiadateľov o víza mali vypracovať základné informácie o postupoch a podmienkach pri podávaní žiadostí o víza a o platnosti udeľovaných víz,
   Európske spoločenstvo vypracuje zoznam minimálnych požiadaviek s cieľom zabezpečiť, aby sa srbským žiadateľom poskytovali zrozumiteľné a jednotné základné informácie a aby sa od nich vyžadovali v zásade rovnaké doklady.
   Uvedené informácie vrátane zoznamu cestovných kancelárií a organizátorov zájazdov akreditovaných v rámci miestnej konzulárnej spolupráce sa budú rozširovať širokej verejnosti (prostredníctvom informačných tabúľ konzulátov, letákov, internetových stránok atď.).
   Diplomatické misie a konzulárne úrady členských štátov poskytnú v jednotlivých prípadoch informácie o existujúcich možnostiach uľahčenia udeľovania krátkodobých víz podľa schengenského acquis.
   Európske spoločenstvo berie na vedomie pripravenosť, ktorú vyjadrili orgány Srbskej republiky, pomáhať pri rozšírení uvedených informácií.
   VYHLÁSENIE EURÓPSKEHO SPOLOČENSTVA O UĽAHČENIACH PRE RODINNÝCH PRÍSLUŠNÍKOV A ŽIADATEĽOV BONA FIDE

   Európske spoločenstvo berie na vedomie návrh Srbskej republiky na rozšírenie vymedzenia pojmu rodinných príslušníkov, na ktorých by sa malo vzťahovať uľahčenie udeľovania víz, ako aj dôležitosť, ktorú Srbská republika prikladá zjednodušeniu pohybu tejto kategórie osôb.
   S cieľom uľahčiť mobilitu vyššieho počtu osôb, ktoré majú rodinné väzby (najmä sestry a bratia a ich deti) so srbským občanmi oprávnene sa zdržiavajúci na území členských štátov, Európske spoločenstvo vyzýva konzulárne úrady členských štátov, aby v plnej miere využívali možnosti, ktoré ponúka acquis communautaire, na uľahčenie udeľovania víz tejto kategórii osôb, a to najmä prostredníctvom zjednodušenia požiadaviek na písomné doklady požadované od žiadateľov, oslobodenia od poplatku za spracovanie a, kde je to vhodné, prostredníctvom udeľovania víz na viac vstupov.
   Európske spoločenstvo okrem toho vyzýva konzulárne úrady členských štátov, aby v plnej miere využívali tieto možnosti na uľahčenie udeľovania víz žiadateľom bona fide.
   POLITICKÉ VYHLÁSENIE BULHARSKA, MAĎARSKA A RUMUNSKA O MALOM POHRANIČNOM STYKU
   Bulharsko, Maďarsko a Rumunsko vyhlasujú, že sú pripravené začať rokovania o dvojstranných dohodách so Srbskou republikou o zavedení režimu malého pohraničného styku ustanoveného nariadením ES č. 1931/2006 z 20. decembra 2006, ktorým sa ustanovujú pravidlá malého pohraničného styku na vonkajších pozemných hraniciach členských štátov a ktorým sa menia a dopĺňajú ustanovenia Schengenského dohovoru.


title: Rozhodnutie Rady (SZBP) 2016/1783 zo 4. augusta 2016, o podpise a uzavretí Dohody vo forme výmeny listov medzi Európskou úniou a Afganskou islamskou republikou o predĺžení platnosti dohody o štatúte policajnej misie Európskej únie v Afganistane (EUPOL AFGHANISTAN) v mene Únie

text:
               8.10.2016

               SK

               Úradný vestník Európskej únie

               L 273/1

         ROZHODNUTIE RADY (SZBP) 2016/1783
   zo 4. augusta 2016,
   o podpise a uzavretí Dohody vo forme výmeny listov medzi Európskou úniou a Afganskou islamskou republikou o predĺžení platnosti dohody o štatúte policajnej misie Európskej únie v Afganistane (EUPOL AFGHANISTAN) v mene Únie
   RADA EURÓPSKEJ ÚNIE,
   so zreteľom na Zmluvu o Európskej únii, a najmä jej článok 37, v spojení s článkom 218 ods. 5 a 6 Zmluvy o fungovaní Európskej únie,
   so zreteľom na návrh vysokej predstaviteľky Únie pre zahraničné veci a bezpečnostnú politiku,
   keďže:

               (1)

               Rada 30. mája 2007 prijala jednotnú akciu 2007/369/SZBP (1) o zriadení policajnej misie Európskej únie v Afganistane (EUPOL AFGHANISTAN). Mandát misie EUPOL AFGHANISTAN, zmenený rozhodnutím 2014/922/SZBP (2), sa skončí 31. decembra 2016.

               (2)

               Únia a Afganská islamská republika 14. októbra 2010 podpísali Dohodu (3) o štatúte EUPOL AFGHANISTAN. Platnosť uvedenej dohody uplynie 14. októbra 2016.

               (3)

               Potom, čo Rada 26. októbra 2015 prijala rozhodnutie o poverení začať rokovania, vysoká predstaviteľka Únie pre zahraničné veci a bezpečnostnú politiku v súlade s článkom 37 Zmluvy o Európskej únii dojednala dohodu vo forme výmeny listov medzi Úniou a Afganskou islamskou republikou na účely predĺženia platnosti Dohody o štatúte EUPOL AFGHANISTAN, aby misia EUPOL AFGHANISTAN mohla dokončiť svoj mandát a ukončiť misiu.

               (4)

               Dohoda vo forme výmeny listov by sa mala schváliť,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje Dohoda vo forme výmeny listov medzi Európskou úniou a Afganskou islamskou republikou o predĺžení platnosti Dohody medzi Európskou úniou a Afganskou islamskou republikou štatúte policajnej misie Európskej únie v Afganistane (EUPOL AFGHANISTAN).
   Text dohody vo forme výmeny listov je pripojený k tomuto rozhodnutiu.
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať Dohodu vo forme výmeny listov s cieľom zaviazať Úniu.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 4. augusta 2016

            Za Radu

            predseda

         M. LAJČÁK

      (1)  Jednotná akcia Rady 2007/369/SZBP z 30. mája 2007 o zriadení policajnej misie Európskej únie v Afganistane (EUPOL AFGANISTAN) (Ú. v. EÚ L 139, 31.5.2007, s. 33).

      (2)  Rozhodnutie Rady 2014/922/SZBP zo 17. decembra 2014, ktorým sa mení rozhodnutie 2010/279/SZBP o policajnej misii Európskej únie v Afganistane (EUPOL AFGHANISTAN) a ktorým sa predlžuje jeho účinnosť (Ú. v. EÚ L 363, 18.12.2014, s. 152).

      (3)  Dohoda medzi Európskou úniou a Afganskou islamskou republikou o štatúte policajnej misie Európskej únie v Afganistane, EUPOL AFGHANISTAN (Ú. v. EÚ L 294, 12.11.2010, s. 2).


title: Rozhodnutie Rady zo 14. novembra 2011 , ktorým sa vymenúvajú a nahrádzajú členovia riadiacej rady Európskeho strediska pre rozvoj odborného vzdelávania

text:
               30.11.2011

               SK

               Úradný vestník Európskej únie

               C 349/2

         ROZHODNUTIE RADY
   zo 14. novembra 2011,
   ktorým sa vymenúvajú a nahrádzajú členovia riadiacej rady Európskeho strediska pre rozvoj odborného vzdelávania
   2011/C 349/02
   RADA EURÓPSKEJ ÚNIE,
   so zreteľom na nariadenie Rady (EHS) č. 337/75 z 10. februára 1975, ktorým sa zriaďuje Európske stredisko pre rozvoj odborného vzdelávania, a najmä na jeho článok 4 (1),
   so zreteľom na kandidatúru, ktorú v kategórii zamestnaneckých organizácií Rade predložila Komisia,
   keďže:

               (1)

               Rada rozhodnutím zo 14. septembra 2009 (2) vymenovala členov riadiacej rady Európskeho strediska pre rozvoj odborného vzdelávania na obdobie od 18. septembra 2009 do 17. septembra 2012.

               (2)

               V dôsledku odstúpenia pani Leslie MANASSEHOVEJ sa uvoľnilo miesto člena riadiacej rady strediska v kategórii zamestnaneckých organizácií,

         ROZHODLA TAKTO:
   Jediný článok
   Týmto sa na zvyšok funkčného obdobia, ktoré trvá do 17. septembra 2012, za člena riadiacej rady Európskeho strediska pre rozvoj odborného vzdelávania vymenúva:

      ZÁSTUPCOVIA ZAMESTNANECKÝCH ORGANIZÁCIÍ:

               SPOJENÉ KRÁĽOVSTVO

               pán Iain MURRAY
               TUC (UK)

      V Bruseli 14. novembra 2011

            Za Radu

            predseda

         M. SAWICKI

      (1)  Ú. v. ES L 39, 13.2.1975, s. 1.

      (2)  Ú. v. EÚ C 226, 19.9.2009, s. 2.


title: 2014/466/SZBP: Rozhodnutie Politického a bezpečnostného výboru EUFOR RCA/4/2014 z  10. júla 2014 o prijatí príspevku tretieho štátu na vojenskú operáciu Európskej únie v Stredoafrickej republike (EUFOR RCA)

text:
               18.7.2014

               SK

               Úradný vestník Európskej únie

               L 212/11

         ROZHODNUTIE POLITICKÉHO A BEZPEČNOSTNÉHO VÝBORU EUFOR RCA/4/2014
   z 10. júla 2014
   o prijatí príspevku tretieho štátu na vojenskú operáciu Európskej únie v Stredoafrickej republike (EUFOR RCA)

      (2014/466/SZBP)

   POLITICKÝ A BEZPEČNOSTNÝ VÝBOR,
   so zreteľom na Zmluvu o Európskej únii, a najmä na jej článok 38 tretí odsek,
   so zreteľom na rozhodnutie Rady 2014/73/SZBP z 10. februára 2014 o vojenskej operácii Európskej únie v Stredoafrickej republike (EUFOR RCA) (1), a najmä na jeho článok 8 ods. 2,
   keďže:

               (1)

               Rada podľa článku 8 ods. 2 rozhodnutia 2014/73/SZBP poverila Politický a bezpečnostný výbor (PBV), aby prijal príslušné rozhodnutia o prijatí navrhovaných príspevkov tretích štátov.

               (2)

               V nadväznosti na odporúčanie veliteľa operácie EÚ EUFOR RCA týkajúce sa príspevku Turecka a poradenstvo Vojenského výboru Európskej únie by sa príspevok Turecka na vojenskú operáciu Európskej únie v Stredoafrickej republike (EUFOR RCA) mal prijať.

               (3)

               V súlade s článkom 5 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na vypracovaní a vykonávaní rozhodnutí a opatrení Únie s obrannými dôsledkami,

         PRIJAL TOTO ROZHODNUTIE:
   Článok 1
   1.   Príspevok Turecka na operáciu EUFOR RCA sa prijíma a považuje sa za významný.
   2.   Turecko je oslobodené od finančných príspevkov do rozpočtu operácie EUFOR RCA.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 10. júla 2014

            Za Politický a bezpečnostný výbor

            predseda

         W. STEVENS

      (1)  Ú. v. EÚ L 40, 11.2.2014, s. 59.


title: 2007/181/ES: Rozhodnutie Rady z  19. marca 2007 , ktorým sa vymenúva holandský náhradník Výboru regiónov

text:
               24.3.2007

               SK

               Úradný vestník Európskej únie

               L 84/36

      ROZHODNUTIE RADY

   z 19. marca 2007,
   ktorým sa vymenúva holandský náhradník Výboru regiónov
   (2007/181/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 263,
   so zreteľom na návrh holandskej vlády,
   keďže:

               (1)

               Rada 24. januára 2006 prijala rozhodnutie 2006/116/ES, ktorým sa vymenúvajú členovia a náhradníci Výboru regiónov na obdobie od 26. januára 2006 do 25. januára 2010 (1).

               (2)

               V dôsledku odstúpenia Pauline C. KRIKKEOVEJ sa uvoľnilo jedno miesto náhradníka,

         ROZHODLA TAKTO:
   Článok 1
   Za náhradníka do Výboru regiónov sa na zvyšný čas funkčného obdobia, ktoré trvá do 25. januára 2010, vymenúva:
   pán Bas VERKERK, burgemeester van Delft,
   ako náhrada za Pauline C. KRIKKEOVÚ.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 19. marca 2007

            Za Radu

            predseda

         Horst SEEHOFER

      (1)  Ú. v. EÚ L 56, 25.2.2006, s. 75.


title: Rozhodnutie Rady (SZBP) 2017/1193 zo 4. júla 2017, ktorým sa mení jednotná akcia 2005/889/SZBP o zriadení pomocnej hraničnej misie Európskej únie na hraničnom priechode v Rafahu (PHM EÚ v Rafahu)

text:
               5.7.2017

               SK

               Úradný vestník Európskej únie

               L 172/12

         ROZHODNUTIE RADY (SZBP) 2017/1193
   zo 4. júla 2017,
   ktorým sa mení jednotná akcia 2005/889/SZBP o zriadení pomocnej hraničnej misie Európskej únie na hraničnom priechode v Rafahu (PHM EÚ v Rafahu)
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28, článok 42 ods. 4 a článok 43 ods. 2,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 12. decembra 2005 prijala jednotnú akciu 2005/889/SZBP (1) o zriadení pomocnej hraničnej misie Európskej únie na hraničnom priechode v Rafahu (PHM EÚ v Rafahu).

               (2)

               Rada prijala 7. júla 2016 rozhodnutie (SZBP) 2016/1107 (2), ktorým sa mení jednotná akcia 2005/889/SZBP a predlžuje sa do 30. júna 2017.

               (3)

               V nadväznosti na strategické preskúmanie PHM EÚ v Rafahu by sa misia mala predĺžiť na ďalšie obdobie 12 mesiacov do 30. júna 2018.

               (4)

               Jednotná akcia 2005/889/SZBP by sa preto mala zodpovedajúcim spôsobom zmeniť.

               (5)

               PHM EÚ v Rafahu sa bude vykonávať v situácii, ktorá sa môže zhoršiť a mohla by brániť dosiahnutiu cieľov vonkajšej činnosti Únie uvedených v článku 21 zmluvy,

         PRIJALA TOTO ROZHODNUTIE:
   Článok 1
   Jednotná akcia 2005/889/SZBP sa mení takto:

               1.

               V článku 13 ods. 1 sa dopĺňa tento pododsek:
               „Referenčná suma určená na pokrytie výdavkov spojených s PHM EÚ v Rafahu v období od 1. júla 2017 do 30. júna 2018 je 1 980 000 EUR.“

               2.

               V článku 16 sa druhý odsek nahrádza takto:
               „Stráca účinnosť 30. júna 2018.“

         Článok 2
   Toto rozhodnutie nadobúda účinnosť dňom jeho prijatia.
   Uplatňuje sa od 1. júla 2017.

      V Bruseli 4. júla 2017

            Za Radu

            predseda

         M. MAASIKAS

      (1)  Jednotná akcia Rady 2005/889/SZBP z 12. decembra 2005 o zriadení pomocnej hraničnej misie Európskej únie na hraničnom priechode v Rafahu (PHM EÚ v Rafahu) (Ú. v. EÚ L 327, 14.12.2005, s. 28).

      (2)  Rozhodnutie Rady (SZBP) 2016/1107 zo 7. júla 2016, ktorým sa mení jednotná akcia 2005/889/SZBP o zriadení pomocnej hraničnej misie Európskej únie na hraničnom priechode v Rafahu (PHM EÚ v Rafahu) (Ú. v. EÚ L 183, 8.7.2016, s. 64).


title: 2007/766/ES: Rozhodnutie Komisie zo 14. novembra 2007 , ktorým sa stanovuje zoznam regiónov a oblastí spôsobilých na financovanie v rámci zložky cezhraničnej spolupráce nástroja predvstupovej pomoci na účely cezhraničnej spolupráce medzi členskými štátmi a prijímajúcimi krajinami na obdobie rokov 2007 až 2013

text:
               28.11.2007

               SK

               Úradný vestník Európskej únie

               L 310/15

      ROZHODNUTIE KOMISIE

   zo 14. novembra 2007,
   ktorým sa stanovuje zoznam regiónov a oblastí spôsobilých na financovanie v rámci zložky cezhraničnej spolupráce nástroja predvstupovej pomoci na účely cezhraničnej spolupráce medzi členskými štátmi a prijímajúcimi krajinami na obdobie rokov 2007 až 2013
   (2007/766/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na nariadenie Rady (ES) č. 1085/2006 zo 17. júla 2006, ktorým sa ustanovuje nástroj predvstupovej pomoci (IPA) (1),
   so zreteľom na nariadenie Komisie (ES) č. 718/2007 z 12. júna 2007, ktorým sa vykonáva nariadenie Rady (ES) č. 1085/2006 (2), a najmä na jeho článok 88 ods. 1,
   keďže:

               (1)

               Podľa článku 9 nariadenia (ES) č. 1085/2006 zložka cezhraničnej spolupráce IPA môže podporovať cezhraničnú spoluprácu medzi prijímacími krajinami a členskými štátmi. V takom prípade sa podpora podľa zložky cezhraničnej spolupráce IPA vzťahuje na regióny na oboch stranách príslušnej hranice alebo hraníc, buď pozemných, alebo morských.

               (2)

               Podľa článku 88 ods. 1 nariadenia (ES) č. 718/2007 na účely cezhraničnej spolupráce medzi členskými štátmi a prijímajúcimi krajinami sú oblasťami oprávnenými na financovanie regióny úrovne NUTS 3 alebo ak klasifikácia NUTS neexistuje, porovnateľné oblasti pozdĺž pozemných hraníc medzi Spoločenstvom a prijímajúcimi krajinami a pozdĺž morských hraníc medzi Spoločenstvom a prijímajúcimi krajinami, ktoré sú obvykle od seba vzdialené najviac 150 kilometrov, berúc do úvahy možné úpravy pre zabezpečenie koherencie a kontinuity spolupráce.

               (3)

               Článok 88 ods. 1 nariadenia (ES) č. 718/2007 stanovuje, že bezodkladne po nadobudnutí účinnosti tohto nariadenia Komisia prijme zoznam oprávnených regiónov v Spoločenstve a prijímajúcich krajinách, ktorý bude platný do 31. decembra 2013,

         ROZHODLA TAKTO:
   Jediný článok
   Na účely cezhraničnej spolupráce medzi členskými štátmi a prijímajúcimi krajinami IPA podľa článku 88 ods. 1 nariadenia (ES) č. 718/2007 oblasti oprávnené na financovanie podľa zložky cezhraničnej spolupráce IPA sú uvedené v prílohe I (členské štáty) a v prílohe II (prijímajúce krajiny).

      V Bruseli 14. novembra 2007

            Za Komisiu

         Olli REHN

            člen Komisie

      (1)  Ú. v. EÚ L 210, 31.7.2006, s. 82.

      (2)  Ú. v. EÚ L 170, 29.6.2007, s. 1.

      PRÍLOHA I
      ZOZNAM REGIÓNOV ÚROVNE NUTS 3 V ČLENSKÝCH ŠTÁTOCH OPRÁVNENÝCH NA FINANCOVANIE NA ÚČELY CEZHRANIČNEJ SPOLUPRÁCE MEDZI ČLENSKÝMI ŠTÁTMI A PRIJÍMAJÚCIMI KRAJINAMI IPA

                  BG412

                  Sofia

                  BG414

                  Pernik

                  BG415

                  Kyustendil

                  BG341

                  Burgas

                  BG343

                  Yambol

                  BG311

                  Vidin

                  BG312

                  Montana

                  BG413

                  Blagoevgrad

                  BG422

                  Haskovo

                  GR111

                  Evros

                  GR112

                  Xanthi

                  GR113

                  Rodopi

                  GR115

                  Kavala

                  GR123

                  Kilkis

                  GR124

                  Pella

                  GR126

                  Serres

                  GR127

                  Chalkidiki

                  GR132

                  Kastoria

                  GR134

                  Florina

                  GR143

                  Magnisia

                  GR212

                  Thesprotia

                  GR213

                  Ioannina

                  GR222

                  Kerkyra

                  GR242

                  Evvoia

                  GR411

                  Lesvos

                  GR412

                  Samos

                  GR413

                  Chios

                  GR421

                  Dodekanisos

                  GR422

                  Kyklades

                  ITD35

                  Venezia

                  ITD36

                  Padova

                  ITD37

                  Rovigo

                  ITD42

                  Udine

                  ITD43

                  Gorizia

                  ITD44

                  Trieste

                  ITD56

                  Ferrara

                  ITD57

                  Ravenna

                  ITD58

                  Forlì–Cesena

                  ITD59

                  Rimini

                  ITE31

                  Pesaro–Urbino

                  ITE32

                  Ancona

                  ITE33

                  Macerata

                  ITE34

                  Ascoli Piceno

                  ITF12

                  Teramo

                  ITF13

                  Pescara

                  ITF14

                  Chieti

                  ITF22

                  Campobasso

                  ITF41

                  Foggia

                  ITF42

                  Bari

                  ITF44

                  Brindisi

                  ITF45

                  Lecce

                  CY000

                  Kypros/Kibris

                  HU223

                  Zala

                  HU231

                  Baranya

                  HU232

                  Somogy

                  HU331

                  Bács–Kiskun

                  HU333

                  Csongrád

                  RO413

                  Mehedinți

                  RO422

                  Caraș–Severin

                  RO424

                  Timiș

                  SI011

                  Pomurska

                  SI012

                  Podravska

                  SI014

                  Savinjska

                  SI016

                  Spodnjeposavska

                  SI018

                  Notranjsko–kraška

                  SI024

                  Obalno–kraška

                  SI017

                  Jugovzhodna Slovenija

      PRÍLOHA II
      ZOZNAM OBLASTÍ ROVNOCENNÝCH S REGIÓNMI ÚROVNE NUTS 3 V PRIJÍMAJÚCICH KRAJINÁCH IPA OPRÁVNENÝCH NA FINANCOVANIE NA ÚČELY CEZHRANIČNEJ SPOLUPRÁCE MEDZI ČLENSKÝMI ŠTÁTMI A PRIJÍMAJÚCIMI KRAJINAMI IPA
      Albánsko

         Regióny:

                  Durrës

                  Fier

                  Gjirokastër

                  Korçë

                  Lezhë

                  Shkodër

                  Tirana

                  Vlorë

            Bosna a Hercegovina

         Hospodársky región Hercegovina, ktorý zahŕňa nasledujúce samosprávne celky:

                  Bileča

                  Čapljina

                  Čitluk

                  Gacko

                  Grude

                  Jablanica

                  Konjic

                  Kupres

                  Livno

                  Ljubinje

                  Ljubuški

                  Mostar

                  Istočni Mostar

                  Neum

                  Nevesinje

                  Posušje

                  Prozor/Rama

                  Ravno

                  Široki Brijeg

                  Stolac

                  Berkovići

                  Tomislav grad

                  Trebinje

            Bývalá juhoslovanská republika Macedónsko

         Regióny:

                  East

                  North-East

                  Pelagonija

                  South-East

                  Vardar

            Chorvátsko

         Oblasti:

                  Dubrovnik-Neretva

                  Istria

                  Karlovac

                  Koprivnica-Križevci

                  Krapina-Zagorje

                  Lika-Senj

                  Međimurje

                  Osijek-Baranja

                  Primorje-Gorski kotar

                  Šibenik-Knin

                  Split-Dalmatia

                  Varaždin

                  Virovitica-Podravina

                  Zadar

                  Zagreb

            Čierna Hora

         Samosprávne celky:

                  Bar

                  Budva

                  Cetinje

                  Danilovgrad

                  Herceg Novi

                  Kotor

                  Nikšić

                  Podgorica

                  Tivat

                  Ulcinj

            Srbsko vrátane Kosova (1)

         Okresy:

                  Borski

                  Branicevski

                  Central Banat

                  Jablanicki

                  Nisavski

                  North Backa

                  North Banat

                  Pcinjski

                  Pirotski

                  South Backa

                  South Banat

                  West Backa

                  Zajecarski

            Turecko

         Provincie:

                  Antalya

                  Aydin

                  Balikesir

                  Canakkale

                  Edirne

                  Izmir

                  Kirklareli

                  Mersin (Içel)

                  Mugla

         (1)  Tak ako ho definuje rezolúcia Bezpečnostnej rady Organizácie Spojených národov č. 1244.


title: Rozhodnutie Komisie (EÚ) 2016/1796 zo 7. júla 2016, ktorým sa menia rozhodnutia 2011/263/EÚ, 2011/264/EÚ, 2012/720/EÚ a 2012/721/EÚ s cieľom zohľadniť vývoj v oblasti klasifikácie látok [oznámené pod číslom C(2016) 4131] (Text s významom pre EHP)

text:
                  11.10.2016

                  SK

                  Úradný vestník Európskej únie

                  L 274/55

            ROZHODNUTIE KOMISIE (EÚ) 2016/1796
      zo 7. júla 2016,
      ktorým sa menia rozhodnutia 2011/263/EÚ, 2011/264/EÚ, 2012/720/EÚ a 2012/721/EÚ s cieľom zohľadniť vývoj v oblasti klasifikácie látok

            [oznámené pod číslom C(2016) 4131]

      (Text s významom pre EHP)
      EURÓPSKA KOMISIA,
      so zreteľom na Zmluvu o fungovaní Európskej únie,
      so zreteľom na nariadenie Európskeho parlamentu a Rady (ES) č. 66/2010 z 25. novembra 2009 o environmentálnej značke EÚ (1), a najmä na jeho článok 8 ods. 2,
      po porade s Výborom Európskej únie pre environmentálne označovanie,
      keďže:

                  (1)

                  V súlade s článkom 6 ods. 6 nariadenia (ES) č. 66/2010 sa environmentálnou značkou EÚ nesmie označovať tovar obsahujúci látky alebo prípravky/zmesi, ktoré spĺňajú kritériá klasifikácie ako toxické, nebezpečné pre životné prostredie, karcinogénne, mutagénne alebo poškodzujúce reprodukciu v súlade s nariadením Európskeho parlamentu a Rady (ES) č. 1272/2008 (2), ani tovar obsahujúci látky v zmysle článku 57 nariadenia Európskeho parlamentu a Rady (ES) č. 1907/2006 (3).

                  (2)

                  Ak ide o špecifické kategórie tovarov s obsahom týchto látok, Komisia môže v súlade s článkom 6 ods. 7 nariadenia (ES) č. 66/2010 v prípade, že nie je technicky realizovateľná náhrada týchto druhov tovarov, prípadne použitie alternatívnych materiálov či dizajnu, alebo v prípade výrobkov, ktoré majú podstatne lepšie celkové environmentálne vlastnosti v porovnaní s inými druhmi tovarov v rovnakej kategórii, prijať opatrenia na udelenie výnimiek z ustanovení článku 6 ods. 6 uvedeného nariadenia.

                  (3)

                  Subtilizín je nebezpečná látka s harmonizovanou klasifikáciou podľa prílohy VI k nariadeniu (ES) č. 1272/2008. Patria sem tieto triedy nebezpečnosti: Respiračná senzibilizácia, kategória 1; Vážne poškodenie očí, kategória 1; Dráždivosť kože, kategória 2 a Toxicita pre špecifický cieľový orgán – jednorazová expozícia dýchacej sústavy, kategória 3.

                  (4)

                  Rozhodnutia Komisie 2011/263/EÚ (4) a 2011/264/EÚ (5) zmenené rozhodnutím Komisie 2012/49/EÚ (6) zahŕňajú už aj výnimku týkajúcu sa enzýmu subtilizín, klasifikovaného ako H400: veľmi toxický pre vodné organizmy, pokiaľ ide o stanovené ekologické kritériá na udeľovanie environmentálnej značky EÚ detergentom určeným do umývačiek riadu a pracím prostriedkom, keďže subtilizín bol uznaný za dôležitú zložku týchto detergentov a vzťahovala sa naň predtým výnimka. Okrem toho sa v rozhodnutiach Komisie 2012/720/EÚ (7) a 2012/721/EÚ (8) s rovnakým zámerom (umožniť zaradenie subtilizínu medzi výrobky s environmentálnou značkou EÚ) povoľujú enzýmy klasifikované ako H400: veľmi toxický pre vodné organizmy v detergentoch do automatických umývačiek riadu používaných v priemysle a vo verejných zariadeniach a v pracích prostriedkoch používaných v priemysle a vo verejných zariadeniach. Pri udeľovaní týchto výnimiek sa vychádzalo z uznania dôležitej funkcie subtilizínu v uvedených skupinách detergentov a vysokej miery jeho degradácie/inaktivácie v čistiarňach odpadových vôd a počas používania detergentov a prepravy do stokových systémov. Uvedené výnimky boli potrebné, pretože subtilizín bol pri registrácii podľa nariadenia (ES) č. 1907/2006 klasifikovaný prostredníctvom samoklasifikácie do kategórie Akútnej toxicity pre vodné prostredie 1 (M faktor 1) (H400), čo by bolo zabránilo jeho zaradeniu medzi výrobky označené environmentálnou značkou EÚ.

                  (5)

                  Nariadenie (ES) č. 1272/2008 bolo zmenené nariadením Komisie (EÚ) č. 286/2011 (9). Zmeny v nariadení (ES) č. 1272/2008 sa v prípade látok uplatňujú od 1. decembra 2012 a v prípade zmesí od 1. júna 2015. Nariadením (EÚ) č. 286/2011 boli pridané nové kritériá klasifikácie, pokiaľ ide o dlhodobú nebezpečnosť pre vodné prostredie, ktoré vychádzajú z údajov o chronickej toxicite pre vodné prostredie a biologickej odbúrateľnosti. Na základe týchto nových kritérií z nedávnej štúdie o subtilizíne realizovanej fórom REACH SIEF vyplynulo, že subtilizín musí byť klasifikovaný ako nebezpečný aj pre vodné prostredie (chronická toxicita), kategória 2. Látka je ľahko biologicky odbúrateľná a nemala by predstavovať riziko pre životné prostredie, pretože sa takmer úplne deaktivuje v čistiarňach splaškov. V dôsledku tejto klasifikácie by bolo používanie subtilizínu vo výrobkoch označených environmentálnou značkou EÚ zakázané. To by v prípade platných ekologických kritérií udeľovania environmentálnej značky EÚ detergentom do umývačiek riadu, pracím prostriedkom, detergentom do automatických umývačiek riadu používaným v priemysle a vo verejných zariadeniach a pracím prostriedkom používaným v priemysle a vo verejných zariadeniach znamenalo, že by len ťažko mohli orientačne zodpovedať 10 – 20 % detergentov a čistiacich prostriedkov dostupných na trhu Únie, ktoré sú v priebehu životného cyklu najlepšie z hľadiska environmentálnych vlastností.

                  (6)

                  Subtilizín zvyšuje čistiacu účinnosť detergentov účinným rozkladom proteínovej zložky škvŕn. Tento enzým prináša vynikajúce výsledky aj pri nízkych teplotách s požadovaným dávkovaním, čo umožňuje dodržať kritériá podľa schémy environmentálnej značky EÚ, ktoré sa týkajú nízkej teploty, zhutnenia a účinnosti. V súčasnosti neexistuje žiadna alternatívna zložka alebo technológia. Iné enzýmy s rôznymi katalytickými aktivitami, napr. alfa-amyláza, lipáza, pektát lyáza, dokážu odstrániť iné druhy usadenín a škvŕn, napr. škrob, tuk a pektínové škvrny, nedokážu však odstrániť proteínové škvrny.

                  (7)

                  Pri preskúmaní kritérií udeľovania environmentálnej značky EÚ detergentom určeným do umývačiek riadu a pracím prostriedkom, ktoré sú stanovené v rozhodnutiach 2011/263/EÚ a 2011/264/EÚ, ani pri vypracúvaní kritérií udeľovania environmentálnej značky EÚ detergentom do automatických umývačiek riadu používaným v priemysle a vo verejných zariadeniach a pracím prostriedkom používaným v priemysle a vo verejných zariadeniach a ani pri súvisiacich zmenách sa nezohľadnili nové kritériá environmentálnej klasifikácie zavedené nariadením (EÚ) č. 286/2011.

                  (8)

                  Táto zmena sa uplatňuje so spätnou platnosťou od 1. decembra 2012, aby sa zabezpečila kontinuita platnosti kritérií udeľovania environmentálnej značky EÚ detergentom do umývačiek riadu, pracím prostriedkom, detergentom do automatických umývačiek riadu používaným v priemysle a vo verejných zariadeniach a pracím prostriedkom používaným v priemysle a vo verejných zariadeniach.

                  (9)

                  Rozhodnutia Komisie 2011/263/EÚ, 2011/264/EÚ, 2012/720/EÚ a 2012/721/EÚ by sa preto mali zodpovedajúcim spôsobom zmeniť.

                  (10)

                  Opatrenia stanovené v tomto rozhodnutí sú v súlade so stanoviskom výboru zriadeného na základe článku 16 nariadenia (ES) č. 66/2010,

            PRIJALA TOTO ROZHODNUTIE:
      Článok 1
      Príloha k rozhodnutiu 2011/263/EÚ sa mení v súlade s prílohou I k tomuto rozhodnutiu.
      Článok 2
      Príloha k rozhodnutiu 2011/264/EÚ sa mení v súlade s prílohou II k tomuto rozhodnutiu.
      Článok 3
      Príloha k rozhodnutiu 2012/720/EÚ sa mení v súlade s prílohou III k tomuto rozhodnutiu.
      Článok 4
      Príloha k rozhodnutiu 2012/721/EÚ sa mení v súlade s prílohou IV k tomuto rozhodnutiu.
      Článok 5
      Toto rozhodnutie sa uplatňuje od 1. decembra 2012.
      Článok 6
      Toto rozhodnutie je určené členským štátom.

         V Bruseli 7. júla 2016

               Za Komisiu

            Karmenu VELLA

               člen Komisie

         (1)  Ú. v. EÚ L 27, 30.1.2010, s. 1.

         (2)  Nariadenie Európskeho parlamentu a Rady (ES) č. 1272/2008 zo 16. decembra 2008 o klasifikácii, označovaní a balení látok a zmesí, o zmene, doplnení a zrušení smerníc 67/548/EHS a 1999/45/ES a o zmene a doplnení nariadenia (ES) č. 1907/2006 (Ú. v. EÚ L 353, 31.12.2008, s. 1).

         (3)  Nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (Ú. v. EÚ L 396, 30.12.2006, s. 1).

         (4)  Rozhodnutie Komisie 2011/263/EÚ z 28. apríla 2011 o ustanovení ekologických kritérií na udeľovanie environmentálnej značky EÚ detergentom určeným do umývačiek riadu (Ú. v. EÚ L 111, 30.4.2011, s. 22).

         (5)  Rozhodnutie Komisie 2011/264/EÚ z 28. apríla 2011 o ustanovení ekologických kritérií na udeľovanie environmentálnej značky EÚ pracím prostriedkom (Ú. v. EÚ L 111, 30.4.2011, s. 34).

         (6)  Rozhodnutie Komisie 2012/49/EÚ z 26. januára 2012, ktorým sa menia a dopĺňajú rozhodnutia 2011/263/EÚ a 2011/264/EÚ s cieľom zohľadniť vývoj v oblasti klasifikácie enzýmov podľa prílohy I k smernici Rady 67/548/EHS a prílohy VI k nariadeniu Európskeho parlamentu a Rady (ES) č. 1272/2008 (Ú. v. EÚ L 26, 28.1.2012, s. 36).

         (7)  Rozhodnutie Komisie 2012/720/EÚ zo 14. novembra 2012, ktorým sa ustanovujú ekologické kritériá na udeľovanie environmentálnej značky EÚ detergentom do automatických umývačiek riadu používaným v priemysle a vo verejných zariadeniach (Ú. v. EÚ L 326, 24.11.2012, s. 25).

         (8)  Rozhodnutie Komisie 2012/721/EÚ zo 14. novembra 2012, ktorým sa ustanovujú ekologické kritériá na udeľovanie environmentálnej značky EÚ pracím prostriedkom na použitie v priemysle a vo verejných zariadeniach (Ú. v. EÚ L 326, 24.11.2012, s. 38).

         (9)  Nariadenie Komisie (EÚ) č. 286/2011 z 10. marca 2011, ktorým sa na účely prispôsobenia technickému a vedeckému pokroku mení a dopĺňa nariadenie Európskeho parlamentu a Rady (ES) č. 1272/2008 o klasifikácii, označovaní a balení látok a zmesí (Ú. v. EÚ L 83, 30.3.2011, s. 1).

         PRÍLOHA I
         Príloha k rozhodnutiu 2011/263/EÚ sa mení takto:
         V záujme jasnosti a právnej istoty je vhodné nahradiť celú tabuľku výnimiek v kritériu 2 písm. b) piatom odseku touto tabuľkou, v ktorej sú zohľadnené zmeny zavedené rozhodnutím Komisie 2014/313/EÚ (1):

                        „Subtilizín

                        H400: Veľmi toxický pre vodné organizmy

                        R50

                        H411: Toxický pre vodné organizmy, s dlhodobými účinkami

                        R50 – 53

                        Povrchovo aktívne látky v celkových koncentráciách < 25 % v konečnom výrobku

                        H400: Veľmi toxický pre vodné organizmy

                        R50

                        Povrchovo aktívne látky v celkových koncentráciách < 25 % v konečnom výrobku (*)

                        H412: Škodlivý pre vodné organizmy, s dlhodobými účinkami

                        R52 – 53

                        Biocídy používané na konzervačné účely (**)

                        H410: Veľmi toxický pre vodné organizmy, s dlhodobými účinkami

                        R50 – 53

                        H411: Toxický pre vodné organizmy, s dlhodobými účinkami

                        R51 – 53

                        H412: Škodlivý pre vodné organizmy, s dlhodobými účinkami

                        R52 – 53

                        Vonné látky

                        H412: Škodlivý pre vodné organizmy, s dlhodobými účinkami

                        R52 – 53

                        Enzýmy (***)

                        H334: Pri vdýchnutí môže vyvolať alergiu alebo príznaky astmy, alebo dýchacie ťažkosti

                        R42

                        H317: Môže vyvolať alergickú kožnú reakciu

                        R43

                        NTA ako nečistota v MGDA a GLDA (****)

                        H351: Podozrenie, že spôsobuje rakovinu

                        R40

            (1)  Rozhodnutie Komisie z 28. mája 2014, ktorým sa menia rozhodnutia 2011/263/EÚ, 2011/264/EÚ, 2011/382/EÚ, 2011/383/EÚ, 2012/720/EÚ a 2012/721/EÚ s cieľom zohľadniť vývoj v oblasti klasifikácie látok (Ú. v. EÚ L 164, 3.6.2014, s. 74).

            (*)  Táto výnimka je uplatniteľná za predpokladu, že sú ľahko odbúrateľné a anaeróbne odbúrateľné.

            (**)  Odkaz je v kritériu 2 písm. e). Táto výnimka je uplatniteľná za predpokladu, že bioakumulatívny potenciál biocídov je charakterizovaný protokolovým Pow (protokolový koeficient rozdelenia oktanol/voda) < 3,0 alebo experimentálne zisteným biokoncentračným faktorom (BCF) ≤ 100.

            (***)  Vrátane stabilizačných látok a iných pomocných látok v prípravkoch.

            (****)  V koncentráciách nižších ako 1,0 % v surovine, pokiaľ je celková koncentrácia v konečnom produkte nižšia ako 0,10 %.“

         PRÍLOHA II
         Príloha k rozhodnutiu 2011/264/EÚ sa mení takto:
         V záujme jasnosti a právnej istoty je vhodné nahradiť celú tabuľku výnimiek v kritériu 4 písm. b) piatom odseku touto tabuľkou, v ktorej sú zohľadnené zmeny zavedené rozhodnutím 2014/313/EÚ:

                        „Subtilizín

                        H400: Veľmi toxický pre vodné organizmy

                        R50

                        H411: Toxický pre vodné organizmy, s dlhodobými účinkami

                        R50 – 53

                        Povrchovo aktívne látky v celkových koncentráciách < 25 % v konečnom výrobku

                        H400: Veľmi toxický pre vodné organizmy

                        R50

                        Povrchovo aktívne látky v celkových koncentráciách < 25 % v konečnom výrobku (*)

                        H412: Škodlivý pre vodné organizmy, s dlhodobými účinkami

                        R52 – 53

                        Biocídy používané na konzervačné účely (**)

                        H410: Veľmi toxický pre vodné organizmy, s dlhodobými účinkami

                        R50 – 53

                        H411: Toxický pre vodné organizmy, s dlhodobými účinkami

                        R51 – 53

                        H412: Škodlivý pre vodné organizmy, s dlhodobými účinkami

                        R52 – 53

                        Vonné látky

                        H412: Škodlivý pre vodné organizmy, s dlhodobými účinkami

                        R52 – 53

                        Enzýmy (***)

                        H334: Pri vdýchnutí môže vyvolať alergiu alebo príznaky astmy, alebo dýchacie ťažkosti

                        R42

                        H317: Môže vyvolať alergickú kožnú reakciu

                        R43

                        Bielidlá (***)

                        H334: Pri vdýchnutí môže vyvolať alergiu alebo príznaky astmy, alebo dýchacie ťažkosti

                        R42

                        H317: Môže vyvolať alergickú kožnú reakciu

                        R43

                        NTA ako nečistota v MGDA a GLDA (****)

                        H351: Podozrenie, že spôsobuje rakovinu

                        R40

                        Optické rozjasňovače (len pre pracie prostriedky so silným účinkom)

                        H413: Môže mať dlhodobé škodlivé účinky na vodné organizmy

                        R53

            (*)  Táto výnimka je uplatniteľná za predpokladu, že sú ľahko odbúrateľné a anaeróbne odbúrateľné.

            (**)  Odkaz je v kritériu 4 písm. e). Táto výnimka je uplatniteľná za predpokladu, že bioakumulatívny potenciál biocídov je charakterizovaný protokolovým Pow (protokolový koeficient rozdelenia oktanol/voda) < 3,0 alebo experimentálne zisteným biokoncentračným faktorom (BCF) ≤ 100.

            (***)  Vrátane stabilizačných látok a iných pomocných látok v prípravkoch.

            (****)  V koncentráciách nižších ako 1,0 % v surovine, pokiaľ je celková koncentrácia v konečnom produkte nižšia ako 0,10 %.“

         PRÍLOHA III
         Príloha k rozhodnutiu 2012/720/EÚ sa mení takto:
         V záujme jasnosti a právnej istoty je vhodné nahradiť celú tabuľku výnimiek v kritériu 3 písm. b) šiestom odseku touto tabuľkou, v ktorej sú zohľadnené zmeny zavedené rozhodnutím 2014/313/EÚ:

                        „Subtilizín

                        H400: Veľmi toxický pre vodné organizmy

                        R50

                        H411: Toxický pre vodné organizmy, s dlhodobými účinkami

                        R50 – 53

                        Povrchovo aktívne látky v celkových koncentráciách < 15 % v konečnom výrobku

                        H400: Veľmi toxický pre vodné organizmy

                        R50

                        Povrchovo aktívne látky v celkových koncentráciách < 25 % v konečnom výrobku

                        H412: Škodlivý pre vodné organizmy, s dlhodobými účinkami

                        R52 – 53

                        Biocídy na konzervačné účely (*)

                        (len pre tekutiny s pH v rozpätí 2 až 12 a najviac 0,10 hmotnostného zlomku aktívneho materiálu)

                        H331: Toxický pri vdýchnutí

                        R23

                        H334: Pri vdýchnutí môže vyvolať alergiu alebo príznaky astmy, alebo dýchacie ťažkosti

                        R42

                        H317: Môže vyvolať alergickú kožnú reakciu

                        R43

                        H400: Veľmi toxický pre vodné organizmy

                        R50

                        Enzýmy (**)

                        H334: Pri vdýchnutí môže vyvolať alergiu alebo príznaky astmy, alebo dýchacie ťažkosti

                        R42

                        H317: Môže vyvolať alergickú kožnú reakciu

                        R43

                        H400: Veľmi toxický pre vodné organizmy

                        R50

                        NTA ako nečistota v MGDA a GLDA (***)

                        H351: Podozrenie, že spôsobuje rakovinu

                        R40

            (*)  Výnimka platí len pre kritérium 3 písm. b). Biocídy musia spĺňať kritérium 3 písm. d).

            (**)  Vrátane stabilizačných látok a iných pomocných látok v prípravkoch.

            (***)  V koncentráciách nižších ako 1,0 % v surovine, pokiaľ je celková koncentrácia v konečnom produkte nižšia ako 0,10 %.“

         PRÍLOHA IV
         Príloha k rozhodnutiu 2012/721/EÚ sa mení takto:
         V záujme jasnosti a právnej istoty je vhodné nahradiť celú tabuľku odchýlok v kritériu 4 písm. b) odseku šesť touto tabuľkou:

                        „Subtilizín

                        H400: Veľmi toxický pre vodné organizmy

                        R50

                        H411: Toxický pre vodné organizmy, s dlhodobými účinkami

                        R50 – 53

                        Povrchovo aktívne látky v celkových koncentráciách < 20 % v konečnom výrobku

                        H400: Veľmi toxický pre vodné organizmy

                        R50

                        Povrchovo aktívne látky v celkových koncentráciách < 25 % v konečnom výrobku (*)

                        H412: Škodlivý pre vodné organizmy, s dlhodobými účinkami

                        R52 – 53

                        Biocídy na konzervačné účely (**)

                        (len pre tekutiny s pH v rozpätí 2 až 12 a najviac 0,10 hmotnostného zlomku aktívneho materiálu)

                        H331: Toxický pri vdýchnutí

                        R23

                        H334: Pri vdýchnutí môže vyvolať alergiu alebo príznaky astmy, alebo dýchacie ťažkosti

                        R42

                        H317: Môže vyvolať alergickú kožnú reakciu

                        R43

                        H400: Veľmi toxický pre vodné organizmy

                        R50

                        Enzýmy (***)

                        H400: Veľmi toxický pre vodné organizmy

                        R50

                        H334: Pri vdýchnutí môže vyvolať alergiu alebo príznaky astmy, alebo dýchacie ťažkosti

                        R42

                        H317: Môže vyvolať alergickú kožnú reakciu

                        R43

                        Bielidlá (***)

                        H400: Veľmi toxický pre vodné organizmy

                        R50

                        NTA ako nečistota v MGDA a GLDA (****)

                        H351: Podozrenie, že spôsobuje rakovinu

                        R40

            (*)  Táto výnimka je uplatniteľná za predpokladu, že povrchovo aktívne látky spĺňajú kritérium 3 písm. a) a sú anaeróbne odbúrateľné.

            (**)  Výnimka platí len pre kritérium 4 písm. b). Biocídy musia spĺňať kritérium 4 písm. e).

            (***)  Vrátane stabilizačných látok a iných pomocných látok v prípravkoch.

            (****)  V koncentráciách nižších ako 1,0 % v surovine, pokiaľ je celková koncentrácia v konečnom produkte nižšia ako 0,10 %.“


title: 2006/644/ES: Rozhodnutie Komisie z  20. septembra 2006 , ktorým sa vytvára skupina pre viacjazyčnosť na vysokej úrovni

text:
               23.9.2006

               SK

               Úradný vestník Európskej únie

               L 263/12

      ROZHODNUTIE KOMISIE

   z 20. septembra 2006,
   ktorým sa vytvára skupina pre viacjazyčnosť na vysokej úrovni
   (2006/644/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   keďže:

               (1)

               Na základe článku 149 ods. 2 zmluvy o založení Európskeho spoločenstva bola Spoločenstvu pridelená úloha zameraná na rozvoj európskej dimenzie v oblasti vzdelávania, najmä prostredníctvom vyučovania a šírenia jazykov členských štátov.

               (2)

               Pokiaľ ide o rozvoj novej stratégie pre viacjazyčnosť, v súlade s oznámením Komisie s názvom Nová rámcová stratégia pre viacjazyčnosť (1) môže Komisia požiadať odborníkov poradného orgánu o odborný posudok.

               (3)

               Z tohto dôvodu je potrebné vytvoriť skupinu expertov v oblasti viacjazyčnosti a vymedziť jej úlohy a štruktúru.

               (4)

               Skupina by mala poskytovať podporu a rady pri vypracúvaní iniciatív, ako aj nový stimul a nápady pre komplexný prístup k viacjazyčnosti v Európskej únii.

               (5)

               Skupina by mala pozostávať z ôsmich až dvanástich členov.

               (6)

               Bez toho, aby boli dotknuté bezpečnostné predpisy Komisie stanovené v prílohe k rozhodnutiu Komisie 2001/844/ES, ESUO a Euratom (2), je potrebné stanoviť pravidlá o poskytovaní informácií členmi skupiny.

               (7)

               S osobnými údajmi týkajúcimi sa členov skupiny je potrebné nakladať v súlade s nariadením Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (3),

         ROZHODLA TAKTO:
   Článok 1
   Skupina pre viacjazyčnosť na vysokej úrovni
   Týmto sa vytvára skupina pre viacjazyčnosť na vysokej úrovni, ďalej len „skupina“.
   Článok 2
   Úloha
   Úlohou skupiny je uskutočňovať výmenu nápadov, skúseností a osvedčených postupov v oblasti viacjazyčnosti a predkladať Komisii odporúčania na opatrenia v tejto hlavnej oblasti.
   Článok 3
   Konzultácia
   1.   Komisia môže so skupinou konzultovať každú otázku týkajúcu sa viacjazyčnosti.
   2.   Predseda skupiny môže Komisii radiť, že je žiaduce konzultovať skupinu v súvislosti s osobitnou otázkou.
   Článok 4
   Zloženie skupiny – vymenovanie členov
   1.   Skupina pozostáva z ôsmich až dvanástich členov.
   2.   Členov skupiny vymenúva Komisia z radov odborníkov s odbornou spôsobilosťou v oblasti viacjazyčnosti.
   3.   Členovia sa vymenúvajú na základe osobnej spôsobilosti a radia Komisii nezávisle od akýchkoľvek vonkajších vplyvov.
   4.   Členovia skupiny zostávajú vo funkcii, kým nie sú nahradení, alebo do predĺženia ich mandátu.
   5.   Za členov, ktorí už efektívne neprispievajú k rokovaniam skupiny, ktorí sa vzdali funkcie alebo ktorí nedodržiavajú podmienky stanovené v odseku 3 tohto článku alebo v článku 287 zmluvy, možno do konca ich funkčného obdobia vymenovať nástupcov.
   6.   Členovia vymenovaní na základe osobnej spôsobilosti robia každoročne písomné vyhlásenie, v ktorom sa zaväzujú konať vo verejnom záujme a v ktorom uvádzajú informácie o absencii alebo existencii akýchkoľvek záujmov, ktoré by mohli ovplyvniť ich objektívnosť.
   7.   Mená členov vymenovaných jednotlivo sa uverejňujú na internetovej stránke GR pre vzdelávanie a kultúru. Mená členov sa zhromažďujú, spracúvajú a uverejňujú v súlade s ustanoveniami nariadenia (ES) č. 45/2001 (4).
   Článok 5
   Činnosť
   1.   Skupine predsedá člen Komisie zodpovedný za viacjazyčnosť.
   2.   Po dohode s Komisiou sa môžu vytvoriť podskupiny s cieľom preskúmať osobitné otázky za podmienok stanovených skupinou. Také skupiny zanikajú, hneď ako splnia svoje mandáty.
   3.   Zástupca Komisie môže vyzvať expertov alebo pozorovateľov so špecifickou odbornou spôsobilosťou v predmetnej problematike na účasť na rokovaniach skupiny alebo podskupiny, ak je to prínosné a/alebo potrebné.
   4.   Informácie získané v rámci účasti na rokovaniach skupiny alebo podskupiny nemožno voľne šíriť, ak sa Komisia domnieva, že sa týkajú dôverných otázok.
   5.   Skupina a jej podskupiny sa obvykle stretávajú v priestoroch Komisie v súlade s postupmi a harmonogramom stanovenými Komisiou. Komisia zabezpečuje sekretárske služby. Ostatní úradníci Komisie, ktorí sa o rokovania zaujímajú, sa na zasadnutiach skupiny a jej podskupín môžu zúčastniť.
   6.   Skupina prijíma svoj rokovací poriadok na základe štandardného rokovacieho poriadku prijatého Komisiou.
   7.   Komisia môže [na internete] uverejňovať všetky zhrnutia, závery, predbežné závery alebo pracovné dokumenty skupiny v pôvodnom jazyku príslušného dokumentu.
   Článok 6
   Výdavky na zasadnutia
   Komisia v súvislosti s činnosťou skupiny uhrádza cestovné náklady a v prípade potreby náklady na stravu a ubytovanie členom, expertom a pozorovateľom v súlade s ustanoveniami Komisie o náhrade pre externých expertov.
   Členom, expertom a pozorovateľom neprislúcha za poskytované služby odmena.
   Náklady súvisiace so zasadnutiami sa uhradia v rámci ročného rozpočtu, ktorý skupine pridelili príslušné útvary Komisie.
   Článok 7
   Nadobudnutie účinnosti
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Bruseli 20. septembra 2006

            Za Komisiu

         Ján FIGEĽ

            člen Komisie

      (1)  KOM(2005) 596, konečné znenie.

      (2)  Ú. v. ES L 317, 3.12.2001, s. 1. Rozhodnutie naposledy zmenené a doplnené rozhodnutím 2006/548/ES, Euratom (Ú. v. EÚ L 215, 5.8.2006, s. 38).

      (3)  Ú. v. ES L 8, 12.1.2001, s. 1.

      (4)  V opodstatnených prípadoch možno urobiť výnimky z predpisu o uverejňovaní mien členov.